সাংবাদিক সম্মেলন করে মুখ্যমন্ত্রী জানিয়ে দিলেন, তাঁর ক্যাবিনেটে কে কোন দফতর পাচ্ছেন। বড় কোনও রদবদল নেই। তবে গৌতম দেব, ব্রাত্য বসু, জাভেদ খান এবং অরূপ রায়ের গুরুত্ব কমানো হল। উত্তরবঙ্গ উন্নয়ন দফতর থেকে পর্যটনে পাঠিয়ে দেওয়া হল গৌতমকে। পর্যটন মন্ত্রী আগে ছিলেন ব্রাত্য বসু। এ বার তাঁকে দেওয়া হল তথ্য-প্রযুক্তি। জাভেদ খানের হাত থেকে দমকল ও আপৎকালীন বিভাগ কেড়ে নিয়ে দেওয়া হল শোভন চট্টোপাধ্যায়কে। অরূপ রায় খুইয়েছেন তাঁর এত দিনের দফতর কৃষি বিপণন। তাঁকে দেওয়া হয়েছে সমবায় দফতর। মলয় ঘটকের গুরুত্ব বেড়েছে। শ্রম দফতরের পাশাপাশি তাঁর হাতে তুলে দেওয়া হয়েছে আইন দফতরও। খাদ্যমন্ত্রী হিসেবে জ্যোতিপ্রিয় মল্লিকের কাজের প্রশংসা করেছেন মুখ্যমন্ত্রী। • রাজ্যের সার্বিক উন্নয়নে জোর দেবে নতুন মন্ত্রিসভা, বিশেষ জোর পিছিয়ে থাকা ক্ষেত্রে, পরিকাঠামো উন্নয়নে, গ্রামোন্নয়নে। তফসিলি জাতি, উপজাতি এবং সংখ্যালঘউ উন্নয়নে বিশেষ নজর থাকবে সরকারের।